Makalalangkag magpaabot san Bag’ong Taon. Diri hamok makadadagka an paagi san pagselebrar. Ambot kun akay kaipuhan sini maging mas maramok pa sa karaging, nan mas matingol pa sa ringsal. Sa intero liwat na selebrasyon, ini hamok an kun iba na, nahuhuman ugaring sa urutod na guramoy, sunog na balay, o minatay na kaupod. Daghan pa an nabibilin na silhigon sa palibot.
Sa dako na halaga na bubut’san, an nakukuwa man hamok, pwera san ribok nan ngarat, halip’utay na imlat. Kun halimbawa binakal ini sin kaunon, mas mayad pa an pakinabang, sin mas daghan na myembro san pamilya. Kun wara sini, badi wara man sin pag-aakudiran o igpapabulong matapos maputukan.
Kundi, pan’o man ini mahahali, kun sa pag-imod, an wara ipapurutok senyal sin maluya. Bagaw ngani sa Bulusan, Nano, maluya?
Ini na paputok, malin diri man nagbatog dini sa ato. Kun hali ini sa Tsina, malin an obheto san pagpaputok, bugawon an demonyo. Para kay malin ini na pagbugaw ta san demonyo, himo san demonyo mismo. May naimod ako na sayo na selebrasyon san Independensya sa SM West, kun hain sayo na lugar hamok an inhimuan sin pagpaimod sin mga arte na hali sa pulbura, o bagaw pyrotechnics. An kwitis o globo, kun pinupugkutan, nalayog nan nasuru-sirko an kalayo, nahimo sin manglain-lain na itso sa langit, na may manglain-lain na kolor na dara san kalayo san pulbura. Mas daghan an nakaimod, mas organisado nan diri peligroso. Kun sugad kunta sini an himu’on, sigurado na kaogmahan nag’ud hamok an dara sini, diri kulog sin lawas nan kabasulan. Kun imbes na kada sayo magbakal nan magpadara’ugan, mag-arambag nan magselebrar sin sarayo, mas ma-aapresyar pa an pagkasarayo.
Dini sa ato, batog na mag-ber na an ikog san bulan, nagbatog na man an ribok. Maski kadaghanan sini na ribok, karuyagon, an suma na dara sini sa ato, haghag, maski diri intutuyo. Nano daw an ihanda? Nano daw an iregalo? Nano daw an isabong? Nano daw an di’anis na bakalon? Malin an pinal sini, ini na karaging san Bag’ong Taon.
Kun iba na, sugad sin di’anis kun magluway, o umalto sin diyo, nan ispihu’on an diyo na bagay. Niyan na mahuman na an taon, nano an mga bagay na dapat ipag-ogma o igpasalamat? Kun may maluya man o inmaw’ot na wara pangyari, dapat ada ini ikamundo sin grabe? Malin mayon pa sin iba na mas ngana an kamutangan. Niyan na maabot na taon, nano daw an di’anis na pwede maw’uton nan paghinguha’an? Nano daw an di’anis na nabatugan niyan na taon na di’anis ipadagos sa maabot na taon?
Kun maringsal nan maramok, malin masakit manalmingan sin di’anis. Mayad ada, magbati san tunog san silensyo.
Sa surumaton san Bulusanon, malin wara man sin kakaob an termino sa Ingles na silence. An termino na silensyo, adjective ugaring, o pagmunda san kamutangan na wara sin karibukan. Maski niyan na 2010, maski abot na sa Bulusan an manglain-lain na bagay na dati wara dini, sugad san telebisyon nan selpon nan karaoke, madali pa man maagihan dini an silensyo. Aramon mo hamok kun diin, kun nano na oras san adlaw, maaagihan mo an inhahanap mo. Halimbawa, sa baybayon, sugad san Baluarte na lihis sa baybayon san Dancalan. Sa baybayon san Riro’an. Sa Pungko, kun tagi-hapon. Sa tangpi san pasakay, kun wara na an namag-ubra. Sa Danaw, maski nano na oras, basta wara sin iba na namasyar, labi yadto na kadaghanan nan may mga sarakyan. Isipa an sadiri mo na nagbuburu-banwit, naghuhulat san pahulad mo na may tumu’to. Habang naghuhulat ka, tan-awon mo an waya-waya san mga dahon san kahoy, o an suru-siklot san tubi san Danaw sa pangpang. Maabot man an oras san pag-uli mo, badi mas mayad na an pamati mo.
Mas mayad pa kaysa kun namati ka san parabas na papurutok na malin bagaw sobra man ka-ober, san pakurusugan sin paputok, san padaraugan na wara man kahulugan.
____________________
Kun iba na, may bagay na nahihimo o nabibilog maski diri intutuyo, labi kun an tinatagan sin atensyon, an bagay na mahod napapasipara. Sugad sini na kanta, na malin nahimo nganyan, dara san tunog na nababati san pagturo san tubi hali sa gripo. Kaya ngani ada mayon dini sin linya na bagaw
Malin mayad man nag’ud, kun iba na, na bati’on an tunog na nababati maski bihira pamati’an, o sayudan an naiimod na bihira pagtunguhan.
____________________
AYAW PAGLILIM’TI:
Hapi Nyu Nyer. Kun nakapaputukon, paputuki na ha’k tabi sin laptukay.
ceb_Latn war_Latn war_Latn war_Latn war_Latn war_Latn war_Latn war_Latn quy_Latn unk war_Latn war_Latn unk tgl_Latn quy_Latn